google/wiki40b huggingface dataset:
שמעון מויאל

חייו

נולד ביפו בשנת 1866. אביו, יוסף מויאל, היה סוחר וגואל קרקעות, מראשי עדת המערבים (המוגרבים); אבי-אביו, אהרן מויאל, היה בן למשפחת רבנים ומנהיגים במרוקו. אמו, שמחה, הייתה בתו של הרב משה פרדו, הרב הראשי באלכסנדריה.
מויאל למד בתלמוד תורה ובישיבות עד גיל 16. לאחר מכן עבר לביירות, שם למד ערבית וצרפתית בבית-הספר "תפארת ישראל" של זַכי כהן. למד אסלאם וספרות ערבית באל-אזהר בקהיר ואחר כך באוניברסיטה הישועית והוסמך כדוקטור לרפואה. בביירות הכיר את הסופרת והעיתונאית אסתר אזהרי ונישא לה.
הזוג עבר לקהיר, שם עבד כרופא ופרסם מאמרים בעיתונות בערבית ובצרפתית. היה מוכר בחוגי הסופרים והמשכילים במצרים, פעיל בתנועת הבונים החופשיים וכן חבר ב"אגודת הידידות וההבנה ההדדית" הסודית מיסודו של המופתי של מצרים, מוחמד עבדה.
בשנת 1908 חזר והתיישב ביפו. שם המשיך בעבודתו הרפואית, הציבורית והספרותית. בשנת 1909 הוציא את החלק הראשון מתרגום התלמוד לערבית. ב-1913 ייסד מויאל ביחד עם אחיו עו"ד דוד מויאל, אברהם אלמליח, יוסף אליהו שלוש, יעקב שלוש ונסים מלול את אגודת המגן. באותה שנה ייסד ביפו עם אשתו את העיתון היומי בערבית "צוות אל עות'מאניה" (קול העות'מאנים) על מנת להשפיע על דעת הקהל הערבית.
מויאל נפטר ביפו ב-1915, ונקבר בבית העלמין שלה.
צאצאיו: המשורר עובדיה (עבדאללה) נדים, מוניר, סעאד, מונירה, ויקטוריה.
ILSRS

ILSRS- Ionization loss stimulated Raman-spectroscopy היא שיטת ספקטרוסקופית מסות למדידת ויברציות מולקולריות המבוססת על עירור ראמאן מאולץ. בשיטה זו נעשה שימוש בעירור רמאן מאולץ להקטנת כמות היונים שנוצרים בספקטרוסקופ מסות. שימוש בשיטה זו מאפשר סריקת תחומי תדרים רחבים ברמת רזולוציה בינונית-גבוהה הן מבחינת תדר הויברציה והן מבחינת הבדלי המסות. שיטה זו משמשת בעיקר להבחנה בין קונפורמרים שונים (מבנים שונים של מולקולה בעלת הרכב זהה, בדומה לאיזומרים) של מולקולות ביולוגיות קטנות.

תיאור פעילות השיטה

בשיטת ה-ILSRS נעשה יינון מולקולרי, כאשר המבנה המולקולרי הנבחן עובר ממצב היסוד הויברציוני למצב מעורר תהליך היינון הופך ללא יעיל ולכן נוצרת החסרת יונים. תהליך היינון מבוצע בדרך כלל באמצעות לייזר נסרק ב תחום ה-UV והעירור הויברציוני באמצעות תהליך רמאן מאולץ שנוצר על ידי שתי קרני לייזר שהפרש אורכי הגל ביניהן נסרק. אורך הגל של אחת מהקרניים בתחום הנראה משתנה (נסרק), כאשר הפרש אורכי הגל בין הקרניים תואם להפרש בין רמות אנרגיה ויברציוניות יווצר עירור. מנגנון היינון יהפוך ליעיל פחות ולא יוכל ליינן את המולקולות מהרמה המעוררת וכך נמדדת ירידה בכמות היונים במערכת.
לקחת את ידי בידך

על השיר

השיר יצא לאור לראשונה בשנת 1979 באלבומה של יהודית רביץ, שנקרא "יהודית רביץ".  השיר נכתב מנקודת מבטה של אישה השרה אל אהובה. בשיר חווה האישה געגועים לתחושת האהבה שהייתה בעבר, לרגע קסום בו האהוב נתן לה יד.
במצעד העברי השנתי התשל"ט (1979) של רשת ג' הגיע השיר למקום השישי. במצעד השנתי של גלי צה"ל הגיע השיר למקום ה-20.
השיר נכלל באלבום "צד ג' צד ד'" שהוציא מתי כספי ב-1987, ובו ביצועים לשירים שהלחין בעבר לאמנים אחרים. 
בעקבות השיר נטבע הביטוי "דברים שרואים משם לא רואים מכאן" שמשמעותו שינוי באופן השיפוט כלפי עניין מסוים עם שינוי נקודת המבט כלפיו. השימוש העיקרי בביטוי הוא בשדה השיח הפוליטי, והוא זכור בשל השימוש שעשה בו אריאל שרון בהסבירו את שינוי העמדות שהוביל להחלטה על ההתנתקות.
Past & Present

Past & Present הוא כתב עת היסטורי בריטי הרואה אור כרבעון בידי ההוצאה לאור של אוניברסיטת אוקספורד בשם Past and Present Society. כתב העת הושפע מבית הספר להיסטוריונים של אנאלס (Annales) והוקם בשנת 1952 על ידי שילוב של מרקסיסטים (כולל חברי קבוצת ההיסטוריונים של המפלגה הקומוניסטית) והיסטוריונים שאינם מרקסיסטים, בכללם אדוארד פאלמר תומפסון. רובם פרשו לאחר זמן קצר, ותוך שנים מועטות הפך כתב-העת לאחד המובילים במחקר ההיסטורי בעולם. כאשר תרומתו הייחודית בהיסטוריה חברתית והיסטוריה תרבותית. בין עורכיו הידועים ניתן למנות את לורנס סטון, אריק הובסבאום, קית' תומאס, ג'ואן טירסק, רודני הילטון, כריסטופר היל וג'ון אליוט.
הרפיה (עוף)

תיאור פיזי

ההרפיה היא העוף הדורס הגדול ביותר באמריקה (חוץ מהקונדוריים שאוכלים נבלות). היא גם נמנית עם העיטים הגדולים החיים כיום, בממוצע שנייה רק לעיטם שטלר ודומה במידותיה לעיט הפיליפיני. עיט האסטי שחי בניו זילנד ונכחד, היה גדול ממנה כדי 40%.
אורך גופה של ההרפיה כ-90 ס"מ, מוטת כנפיה כ-210 ס"מ ומשקלה כ-8 ק"ג, אך עשוי להגיע כדי 9 ק"ג ובשבי אף יותר. צבע גבה שחור, בטנה לבנה פרט לפס שחור על חזה, וראשה אפור. הנקבות גדולות כדי שליש מהזכרים.
מבנה גופה של ההרפיה מותאם ליערות הטרופיים בהם היא חיה: זנבה ארוך מאוד לשם ניווט מדויק בין העצים, כנפיה רחבות מאוד וקצרות יחסית לדורס כה גדול. על ראשה ציצית המתרוממת כשהיא נדרכת או שומעת רעש.
אף כי העיטם הענק גדול ממנה, ההרפיה נמנית עם הדורסים החזקים ביותר הודות למבנה גופה, מקורה וכמובן טפריה. אצבעותיה מסוגלות להפעיל לחץ עצום ואורכו של הטופר האחורי הוא כ-65 מ"מ; לשם השוואה, לעיט הזהוב, שידוע כאחד הדורסים החזקים ביותר בממלכה ההולארקטית, ישנו טופר אחורי שאורכו בממוצע כ-55 מ"מ. המקור צר, בינוני באורכו, מאונקל ורב-עוצמה, מותאם לקרוע נתחי בשר מטרף גדול וחזק כקופים ועצלנים.

תזונה וקינון

ההרפיה ניזונה בעיקר מיונקים החיים על עצים. משקל הטרף מגיע על פי רוב עד לחצי ממשקלה היא, וכולל חוטמנים ומכרסמים שונים, אך בזכות כוחה הרב היא מסוגלת גם ללכוד טרף כקופים, עצלנאים ומזאמות, שגודלם ככלבי רועים. היא עשויה גם להתקיף עופות.
הקן גדול ונבנה על צמרותיהם של עצים גבוהים. גודל התטולה הוא בדרך כלל שתי ביצים, אך לאחר בקיעתה של הביצה הראשונה מתעלמים מהשנייה וזו לא בוקעת. בני הזוג מגדלים גוזל אחד מדי 2–3 שנים. הגוזל כשיר לעוף לאחר כ-6 חודשים, אך הוריו ממשיכים להאכילו גם במשך 6–10 חודשים נוספים. ההורים תוקפניים ביותר כלפי פולשים ועשויים להתקיפם אם התקרבו.

שימור וקשרים עם האדם

ההרפיה נרדפה בעבר על ידי בני אדם, עקב האגדות שהופצו עליה לפיהן היא נוהגת לחטוף ילדים ולשאתם לקינה. כיום, הסכנה העיקרית המאיימת עליה היא כריתת יערות המהווים את בית הגידול שלה, בנוסף לקצב הריבוי הנמוך שלה הכולל גוזל אחד מדי שנה. הדבר גרם להיעלמותה מחלקים נרחבים של אמריקה הדרומית, וכיום היא מצויה בעיקר ליד שפך האמזונאס. מצבה מוגדר כ-"קרוב לסיכון", וה-"Peregrine Fund" הגדירה כעוף שעל מנת לשמרו בטבע יש לנקוט בגרעין רבייה ושחרור לטבע.
תחנת יהודית

היסטוריה

במאי 2015 זכו ביחד חברת סולל בונה וחברת CRTG  הסינית במכרז לבניית המנהרות והתחנות בחלק המערבי של הקו האדום הכולל גם את תחנת יהודית.
באוגוסט 2015 החלו העבודות להקמת התחנה והופעלו הסדרי תנועה חדשים במתחם העבודות.
אניקה ג'נקל

ביוגרפיה

ג'נקל נולדה בסטוקהולם ובנעוריה הייתה רקדנית בלט.
היא החלה את הקריירה הטלוויזיונית שלה כשהגישה בין 1987–1990 את תוכנית המוזיקה "Listan" ב-SVT.
ב-1990 עברה לעבוד ב-TV4, שם הגישה מספר תוכניות וביניהן "Direkt från Berns" לצד אנדרס לונדין.
בין 1996–1999 הגישה את התוכנית "TV4 Weekend" שם ראיינה אישים בולטים בתחום התרבות והבידור.
בין 2000–2001 הייתה העורכת האחראית של מגזין.
מ-2002 ועד 2009 הייתה כתבת ועורכת בעיתון "Kupé".
מ-2003 ועד 2007 הגישה את "Svensktoppen", תוכנית דירוג מצעד פזמונים של הרדיו של שוודיה (Sveriges Radio).
היא הגישה תקופה מסוימת את תוכנית הבוקר "Nyhetsmorgon".
היא הנחתה את שלב גלגל ההצלה של מלודיפסטיבלן 2005.
באירוויזיון 2005 הגישה הניקוד של שוודיה.
מיליציה

מיליציה בארצות הברית

הזכות להקים מיליציה היא זכות חוקתית מוגנת בארצות הברית, מכוח התיקון השני לחוקת ארצות הברית. לאורך ההיסטוריה של ארצות הברית התקיימו מיליציות מקומיות רבות, שהיו מעורבות באירועי פנים במדינות ובאירועים שבין המדינות לבין הממשל הפדרלי.
Froot

רקע

ב-22 בפברואר 2013 חשפה מרינה למגזין בילבורד שהיא החלה בכתיבת שירים לאלבומה השלישי. מאוחר יותר אישרה בעמוד הפייסבוק שלה כי החלה לכתוב שירים לאלבום כבר ביולי 2012.
מקור השם "Froot" הוא מהמילה "Fruit" (שמשמעותה פרי). דיימנדיס אמרה כי המילה מאויתת כך מפני שהיא אוהבת את מראה המילה, ואת כפילות האות O. כל שיר באלבום הוא למעשה "Froot", פרי, שונה.

קידום

ב-10 באוקטובר 2014, ביום הולדתה, הזמרת העלתה לערוץ היוטיוב שלה את השיר "Froot", והוציאה אותו באופן רשמי ב-11 בנובמבר 2014. לאחר מכן דיימנדיס החלה בהוצאת שיר אחד כל חודש, במשך 5 חודשים, עד שהאלבום המלא יצא לאור. בדצמבר יצא השיר "Happy". לקראת חודש ינואר, יצא השיר "Immortal". לקראת חודש פברואר יצא השיר "I'm a ruin". בחודש מרץ יצא השיר "Forget". לחודש אפריל נבחר השיר "Gold".
בחודש יולי יצא השיר "Blue" כסינגל החמישי מהאלבום. וב-16 ביולי יצא הקליפ לשיר.
מרתה דירנפלד

ביוגרפיה

עלתה עם הוריה, שושנה ושרגא דירנפלד, ניצולי שואה, חברי תנועת הנוער הציוני, לחיפה ב-1959 מקלוז', רומניה. אמה הייתה קוסמטיקאית ומורה, ניהלה את בית הספר לאסתטיקה של יהודית מילר. אביה היה חוקר, פרופסור חבר, ממייסדי הפקולטה להנדסת חומרים בטכניון ובאוניברסיטת בן-גוריון.
מרתה דירנפלד למדה בתיכון עירוני ו' בחיפה. בוגרת בית הספר לרפואה בטכניון. ב-1978 התחילה התמחות במחלקת נשים ויולדות במרכז הרפואי כרמל ובבלגיה. בין השנים 1982–1984 נסעה להתמחות במחלקת נשים ויולדות של האוניברסיטה החופשית של בריסל, ULB, שם הצטרפה לקבוצת רופאים אשר הקימה את אחת מיחידות IVF הראשונות בעולם.
ב-1985 הקימה את היחידה לפריון והפריה חוץ גופית במרכז הרפואי כרמל, במחלקת נשים ויולדות. בשנת 1986 נולדה שם תינוקת המבחנה הראשונה, ומאז היא מנהלת את היחידה להפריה חוץ גופית. בתקופת ניהולה נולדו ביחידה מעל 7000 תינוקות מטיפולי פריון ו-IVF.
דירנפלד היא פרופ' חבר קליני ונמנית עם הסגל האקדמי בפקולטה לרפואה בטכניון.
בין השנים 2002–2004 ניהלה מכון פריון בלונדון. ניהלה צוות IVF ו-PGD, כלומר אבחון טרום השרשה שמשלב גנטיקה בטיפולי הפריון, במרכז האוניברסיטאי בארטס בלונדון.
ב-2008 נבחרה להיות הנציגה של ישראל באיגוד האירופאי לפריון - (ESHRE (European Society for Human Reproduction and genetics
בשנים 2010–2013 שימשה מרתה דירנפלד יו"ר האגודה הישראלית לחקר הפריון (איל"ה). היא חברה באגודה הישראלית לחקר הפוריות, באגודה האמריקאית לרפואת הרבייה ובאגודה האירופאית לפוריות ואמבריולוגיה.
נשואה לאליעזר וינברג ולהם ארבעה ילדים. מתגוררים בחיפה.

פרסומים

מרתה דירנפלד חקרה תהליכי ההפריה והשרשה ברחם, את הסיבה לכישלונות חוזרים בטיפולי הפריה (IVF) וביצעה מחקרים בנושא תרומת ביציות. לאחרונה השתתפה במחקרים בינלאומיים בנושא הקפאת ביציות לצורך שימור פריון באישה, ומחקר בנושא השפעת הטלפונים הסלולריים על פריון הגבר.

פעילות ציבורית

מרתה דירנפלד חברה בוועדות של משרד הבריאות (ועדת הלסינקי העליונה, ועדת מור יוסף, הוועדה לבחירת מין היילוד); מעורבת בכתיבת נירות עמדה של האגודה הישראלית לחקר הפוריות (אי"לה). ניירות העמדה ביססו את הדיסציפלינה הקלינית של טיפולי הפריון, וביניהם טיפולי ההפריה החוץ-גופית בישראל, ואומצו על ידי ההסתדרות הרפואית ומשרד הבריאות; הייתה חברה בוועדות שונות בכנסת הקשורות בקידום בריאות האישה.
בזמן כהונתה כיו"ר אי"לה הובילה דירנפלד את פרויקט "הגעת לגיל 31 חשוב שתדעי". במסגרת זו רופאים ומומחי פוריות הרצו בברים ברחבי הארץ כדי להסביר לנשים על עקרונות בסיסיים שקשורים לפריון על מנת להעלות מודעותן בהקשר של ירידה משמעותית בפריון עם העלייה בגיל והסיכויים הקלושים להיריון אחרי גיל 42.
במשך שנים עבדה בהתנדבות ב"דלת פתוחה", בייעוץ על אמצעי מניעה וטיפול ותמיכה בבני נוער. הייתה חברה במועצת המנהלים של "אחווה", ארגון נכים בחיפה.
עסקה בייעוץ חינם לאוכלוסיית הפליטים בלונדון; מציעה ייעוץ בחינם לאוכלוסייה נזקקת בישראל במסגרת "בוני עולם", ארגון המעניק סיוע וליווי לחשוכי ילדים ולמתקשים ללדת.
ג'וניור טווארס

קריירת מועדונים

טווארס הוא בוגר האקדמיה לכדורגל של גרמיו. במאי 2015, הופיע לראשונה במדי הקבוצה בליגת העל הברזילאית, אך הוחלף כבר בדקה ה-32. בהמשך הוא הושאל לקבוצת סאו פאולו שגם רכשה אותו תמורת 150 אלף אירו.

קריירה בנבחרת

הוא שיחק במדי נבחרת ברזיל בכדורגל עד גיל 15 וזכה עמה באליפות דרום אמריקה בשנת 2011.
רפי רוטר

רפי רוטר (1934 - 3 בספטמבר 1998) היה מנכ"ל הביטוח הלאומי ומכבי שירותי בריאות. 
רוטר היה ב-1970 מנהל אגף המחקר והתכנון במוסד לביטוח לאומי ובשנת 1975 הוא כיהן כמשנה למנכ"ל המוסד. בסוף שנת 1976 הוא התמנה למנכ"ל המוסד לביטוח לאומי, בעקבות מעבר עמירם סיוון לכהן כמנכ"ל משרד האוצר.
בתחילת פברואר 1982 ביקש בן-ציון רובין, סגן שר הרווחה מטעם תמ"י, לפטר את רוטר כדי למנות איש מטעמו בראש המוסד. כוונתו הושעתה על ידי מנחם בגין, אך בהמשך שנת 1982 הפיטורים יצאו אל הפועל בידי שר הרווחה מטעם תמ"י, אהרן אוזן. רוטר עבר לכהן כמנכ"ל מכבי שירותי בריאות, תפקיד שהוא מצא קרוב לעיסוקו הקודם בביטוח הלאומי. במהלך כהונתו הוביל רוטר את מכבי מכ-300,000 מבוטחים לקרוב למליון מבוטחים.
טיפול קבוצתי

טיפול קבוצתי או פסיכותרפיה קבוצתית הוא שיטת טיפול בה מטפל אחד או יותר מטפלים בקבוצה קטנה של מטופלים יחד, כקבוצה מונחית.
לרוב, מתייחס המונח תרפיה קבוצתית לכל סוג של טיפול וייעוץ נפשיים המועברים במסגרת קבוצתית, בין אם הוא נעשה בתפיסה קוגניטיבית התנהגותית, דיאלקטית-התנהגותית, פסיכודינמית, גשטלט, אנליזה קבוצתית, טיפול בהבעה ויצירה, פסיכודרמה ועוד.
במובן הרחב של המונח טיפול קבוצתי, הוא משמש לתיאור כל תהליך עזרה שמתקיים בקבוצה, כולל קבוצת תמיכה, קבוצות לעזרה עצמית, קבוצות 12 הצעדים (AA למשל) קבוצות אימון לרכישת מיומנויות חיים (למשל קבוצה ללמידת יכולות הרפיה או ניהול כעסים), וקבוצות פסיכו-חינוכיות. בתהליכים קבוצתיים של טיפול פסיכודינמי קבוצתי נעשה שימוש בהקשר הקבוצתי ובתהליכים הקבוצתיים המתרחשים בחדר הטיפול, כאמצעי ליצירת שינוי אצל מטופלים, זאת באמצעות בחינת היחסים הבינאישיים שנוצרים בין חברי הקבוצה ב״כאן ועכשיו״, ועבודה על פיתוחם.
קבוצה טיפולית נפגשת לרוב פעם-פעמיים בשבוע, וכוללת 7–15 משתתפים קבועים וכ-1–2 מנחים. המנחים הם לרוב בעלי הכשרה במקצועות טיפוליים (פסיכולוג, פסיכיאטר, עובד סוציאלי או מטפל באמנויות), שעברו הכשרה גם בהנחיית קבוצות. טיפול קבוצתי מתאים לילדים, נוער ומבוגרים כאחד, הן לסובלים מהפרעות נפשיות והן לאנשים החשים רווחה נפשית. מטרת הקבוצה עשויה להיות ספציפית (למשל קבוצה להתמודדות עם הפרעות חרדה), או רחבה, עמומה ופחות מוגדרת (למשל צמיחה אישית, היכרות מעמיקה יותר של המטופל עם עצמו, יחסים עם סמכות ושיפור במאפייניו האישיותיים, או שיפור מיומנויות בינאישיות).
אחד היתרונות המרכזיים של שינוי פסיכולוגי בטיפול קבוצתי הוא המרחב המעשי, הממשי, בו מתאפשר תרגול בזמן אמת ובתנאים מוגנים, של קשיים רלוונטיים. למשל, כישורים חברתיים ומיומנויות בין אישיות אצל ילדים או התנסות של מתמודדים עם הפרעות על ספקטרום החרדה החברתית.
האיחוד לעצמאות מוחלטת של אנגולה

טרם עצמאות אנגולה

הקבוצה נוסדה כתוצאה מקרע פוליטי בתנועת העצמאות האנגולית. התנועה התפצלה לפלג "החזית הלאומית לשחרור אנגולה" (FNLA, נוסדה 1957) ו"החזית העממית לשחרור אנגולה" הסוציאליסטית (התנועה העממית לשחרור אנגולה, 1956). במרץ 1966 פרש סאווימבי מה FNLA ויצר את UNITA שהתבססה בראשיתה באזור מואנגאי, אך לאחר מכן קנתה אחיזה בג'אמבה, במחוז הואילה שבדרום-מזרח אנגולה.
מנהיגי UNITA היו ברובם משבט אובימבונדו הגדול ומדיניות הקבוצה נטתה במידת מה למאואיזם, בדורשם זכויות לכפריים והכרה בפלגים אתניים. עם זאת, בתקופת המלחמה הקרה יישרה קו UNITA עם מדיניות ארצות הברית.

במלחמת האזרחים האנגולית

לאחר נסיגת הפורטוגזים מאנגולה ב 1974-75, נוצרה מלחמת אזרחים באנגולה בין הקבוצות הפוליטיות. מנהיג ה-MPLA, אגוזטינו נטו, היה לנשיא אנגולה הראשון. הוא הביס בסיוע סובייטי וקובני רב את ה FNLA והגלה את רובם. UNITA כמעט הושמדה גם היא בנובמבר 1975, אך מנהיגיה הצליחו להימלט ולהקים ממשלת צללים בעיירת המחוז הואמבו. הקבוצה הייתה נתונה תחת לחץ צבאי ופיננסי קשה אך שרדה ואף התחזקה בזכות סיוע רב מצד דרום אפריקה (החל מ 1975) ויותר מכן מצד ארצות הברית בשנות השמונים. UNITA שלטה גם במחוזות עשירים ביהלומים באנגולה, ואפשרה לאנשי עסקים (בינם ישראלים) בלעדיות ברכישת יהלומים ממנה תמורת כסף רב ומשלוחי נשק.
בסוף שנות השמונים קנה לעצמו סאווימבי השפעה ניכרת בוושינגטון, ונפגש עם פוליטיקאים אמריקאים רבים מהצד השמרני של המפה הפוליטית. הוא נהנה מאהדה ניכרת מצד רונלד רייגן שטען שניצחון של סאווימבי באנגולה "יחשמל את העולם".
הלחימה באנגולה נמשכה עד 1989, בעוד UNITA מתקדמת וקובה מסיגה את יועציה ו 50,000 חייליה מאנגולה. הסכם Bicesse שנחתם בליסבון ב-1991 הביא לבחירות דמוקרטיות בפיקוח האו"ם בין סאווימבי לסנטוס, מנהיג ה MPLA. בשל היעדר הכרעה ברורה וחשד לאי-סדרים בבחירות, חזרה UNITA לעימות מזוין.
האו"ם הכריז אמברגו על UNITA, וארצות הברית הכירה לראשונה בממשלת MPLA. לאחר משא ומתן כושל ב 1993, נחתם ויושם ב 1994 פרוטוקול לוסאקה ליצירת ממשלת אחדות לאומית באנגולה תחת פיקוח משקיפי או"ם.
ב 1998 נסוגה UNITA מהתחייבויותיה בפרוטוקול לוסאקה, ומתקפה רחבה כנגדה ב-1999 הזיקה לה רבות ואילצה אותה לעבור לטקטיקות גרילה.
רק לאחר מותו של סאווימבי במארב בפברואר 2002, הסכימה UNITA להפסקת אש עם ממשלת אנגולה. לוחמי הארגון ובני משפחותיהם, כ 350,000 במספר, קיבלו חנינה ושוכנו במחנות זמניים. באוגוסט 2002 התפרקה רשמית UNITA מנשקה וסיימה את מלחמת האזרחים הארוכה באנגולה.
הר מלבורן

הר מלבורן (באנגלית: Mount Melbourne) הוא הר געש שכבתי (stratovolcano), היוצר את בליטת החוף בין מפרץ ווד ומפרץ טרה נובה, באדמת ויקטוריה באנטארקטיקה. את ההר גילה בשנת 1841 ג'יימס קלארק רוס, שקרא לו על שם לורד מלבורן, ראש הממשלה של בריטניה בתקופת תכנון המשלחת.

תיאור

הר מלבורן הוא הר געש פעיל ואינו מבותר בקרחונים. הרבה חרוטים צעירים מנקדים את צלעות ההר וייתכן שהר הגעש התפרץ לא מכבר, במאה ה-18 או ה-19. פעילות פומארולית (התפרצות אדים לוהטים) קיימת בשוליו הדרומיים של לוע הפסגה ולאורך הקו הצפון-צפון-מזרחי - דרום-דרום-מערבי המבתר את אזור הפסגה.

אזור אנטארקטי מוגן במיוחד

אזור בן 6 קמ"ר על פסגת ההר, הכולל את תוואי הנוף הידוע בשם רכס קריפטוגם, מוכר לפי חוקי הברית האנטארקטית כאזור אנטארקטי מוגן במיוחד (ASPA) מס' 118, משום שיש בו סוגי עפר מחוממים גאותרמית, המכילים קהילה ביולוגית מגוונת ויחידה במינה. אזורי הקרקע החמים ביותר נוצרים הודות לפליטת אדי חום ומקיימים חלקות טחב, טחבי כבד ואצה כמו גם זן של חד-תאיים. האתר מקיף את כל השטח שמעל מתאר ה-2200 מ' המקיף את הלוע העיקרי.
טירת מיכאילובסקי

טירת מיכאילובסקי (ברוסית: Михайловский замок) הוא ארמון בסנקט פטרבורג שנבנה בתקופת פאבל הראשון.
הטירה קיבלה את שמה מכנסיית מיכאיל הקדוש הנמצאת במתחם. הארמון נקרא "טירה" לפי רצון של הקיסר שקיבל תואר של המגיסטר הגדול של מסדר מלטה ונתן שם "טירה" לכל ארמונותיו. השם השני של הבניין "טירת ההנדסה" או "טירת המהנדסים" מקורו בכך שבמתחם החל משנת 1823 היה ממוקם בית הספר הגבוה להנדסה צבאית.

בניית הטירה

פאבל הראשון היה מעוניין בבניית טירה חדשה עוד בשנת 1784 כאשר הוא היה הנסיך הגדול. תוכניותיו היו מבוססות על הטירות שהוא ראה באירופה במהלך נסיעתו בשנים 1781–1782. כבר בתחילת כהונתו, ב-28 בנובמבר 1796, הוא הוציא הנחיה על תחילת בניית ארמון-טירה. בניית הבניין נמשכה 4 שנים והסתיימה בשנת 1801. האדריכל הראשי של המתחם היה אדריכל רוסי איוואן בז'נוב. בין עוזריו בבניה היה קארלו רוסי ואדריכלים נוספים. לצורך האצת הבנייה העבודה במתחם לא הופסקה אף בלילות. חלק מחומרי בנייה נלקחו מאתרי בנייה אחרים בעיר, חומר לרצפת נלקח מארמון טבריצ'סקי.
הפתיחה הרשמית של הבניין נערכה בנובמבר 1800, אך עבודות פנים נמשכו עד למרץ 1801. הקיסר נרצח בטירה כ-40 ימים לאחר שהוא עבר להתגורר בה. הבניין ננטש ובמשך שני עשורים היה ללא שימוש. חלק מעיטורי הטירה נלקחו לארמונות אחרות של המשפחה הקיסרית.
בשנת 1823 הוחלט להעביר לבניין את בית הספר הגבוה להנדסה צבאית. במהלך השנים נערכו שינויים במתחם לצורך התאמתו לצורכי בית הספר. במלחמת העולם השנייה בבנין הוקם בית חולים צבאי. בשנת 1991 הוחלט להעביר שליש מהמתחם למוזיאון הרוסי. בשנת 1995 כל המתחם הועבר לרשות המוזיאון והוא שופץ. במהלך השיפוץ, בחלק מהחדרים חודשו עיטורים מקוריים. במתחם מנוצל עתה לתערוכות שונות של המוזיאון.
בחזית המבנה עוד בשנת 1800 הוצב פסל של פיוטר הגדול. עבודה על הפסל החלה עוד כאשר פיוטר הגדול היה בחיים, אך הסתיימה רק בשנת 1747. על בסיס הפסל נכתב "מנין לסבה רבה" - בדומה לכיתוב על פרש הנחושת. בסיס הפסל מעוטר בתחריטים המתארים את ניצחונות רוסיה במלחמת הצפון הגדולה.

תיאור המבנה

המבנה הראשי מהווה ריבוע ובתוכו גן פתוח בצורה של 8 צלעות. מכל הצדדים הטירה הייתה מוקפת במים (נהר מויקה, נהר פונטנקה וזוג תעלות מלאכותיות) וניתן היה להיכנס לבניין רק דרך הגשר. הבניין דומה למבצר יותר מאשר לארמון. החזית הדרומית שהיא הכניסה הראשית לבניין מעוטרת בעמודים מסדר יוני משיש אדומה. החזית הצפונית לכיוון גן הקיץ מעוטרת בסגנון אחר.
ג'רוזלם (ניו זילנד)

היסטוריה

בשנת 1854 הוקם במקום מיסיון נוצרי קתולי.
בעקבות הקמת המיסיון הוקם הכפר המקומי. בשנת 1892 הקימה סוזן אלברט (הידועה בכינוי מרי ג'וסף אוברט) את מסדר הנזירות "אחיות החסד" - מסדר שהפך לאחד המסדרים המכובדים ביותר של נזירות.
בבית הקברות של המנזר קבורים קתולים ידועים ובהם המשורר הניו זילנדי ג'יימס ק. בקסטר אשר הוא וחסידיו הקימו במקום קהילה יוצרת.
יאיר ולנסקי

קורות חייו

יאיר ולנסקי גדל בירושלים, בנם של חוה ועודד ולנסקי, מרבני ישיבת הר המור. אחיו אברהם נרצח עם רעייתו בפיגוע ירי ב-2002.
עם גיוסו לצה"ל שובץ בחיל השריון, שירת כלוחם בגדוד 82 של חטיבה 7 וכמפקד טנק בפלוגה ב' של הגדוד. לאחר קורס קצינים שירת כמפקד מחלקה, סגן מפקד פלוגה ומפקד פלוגה א' בגדוד 82. בתקופה זו לחם עם הגדוד ברצועת הביטחון. לאחר מכן שירת כמפקד פלוגה בחטיבה 460 וסמג"ד בגדוד 82. ב-2004 הועלה לדרגת סא"ל ומונה למפקד גדוד 77 בחטיבה 7 ופיקד עליו כולל בתקופת מלחמת לבנון השנייה, תחת פיקודו לחם הגדוד בגזרת רצועת עזה ופגע בעשרות מחבלים, את תפקידו סיים בשנת 2006.
בשנים 2006–2008 שימש מפקד גדוד 195 בחטיבה 460, המכשיר טירונים לחיל השריון. לאחר מכן שירת כראש זירת צפון בחטיבת המבצעים בשנים 2008–2010. לאחר שהועלה לדרגת אל"ם מונה לפקד על חטיבת קרייתי, חטיבת שריון במילואים בשנים 2010–2013. בתקופתו עברה החטיבה הסבה מטנקי מרכבה 1 לטנקי מרכבה סימן 4 והייתה בכך חטיבת המילואים הראשונה לעשות שימוש בטנקים אלו, במקביל לתפקידו כמח"ט קרייתי, כיהן גם כראש מטה עוצבת המפץ בשנים 2010–2012.  לאחר מכן מונה לסגן מפקד עוצבת הפלדה בשנים 2013–2014. ב-25 באוגוסט 2014 מונה למפקד חטיבה 401 ושימש בתפקידו עד 21 ביולי 2016. בתפקידו הבא מונה למפקד מגמת איתמ"ר בבית הספר לפיקוד ולשליטה של זרוע היבשה. ב-9 באפריל 2018 הוחלט על העלאתו לדרגת תא"ל ומינויו לסגן מבקר מערכת הביטחון.
אורי סבג

ביוגרפיה

סבג נולד בסאפי שבמרוקו. בשנת 1947 הצטרף לתנועת דרור במרקש ובשנים 1948–1950 פעל גם במסגרת מחתרת "המגן" של יהודי מרקש. בקזבלנקה למד סבג בבית הספר המקצועי למטלורגיה ובשנת 1950 עזב את מרוקו והיה חבר הכשרה במונברדון שבצרפת. בשנת 1951 עלה לישראל.
בהשכלתו סבג הוא בוגר המדרשה למנהל ציבורי והנדסאי. בשנים 1953–1956 היה חבר קיבוץ צאלים. לאחר מכן הוא החל לעבוד כמסגר במפעלי "אורון" בערבה ובשנת 1957 החל להדריך בהכשרות מקצועיות שקיים משרד העבודה בבאר שבע. בשנת 1963 מונה למפקח על החינוך המקצועי במשרד העבודה, תפקיד בו שימש עד לבחירתו בשנת 1968 למזכיר מועצת פועלי באר שבע.
פעילותו הפוליטית החלה עם הצטרפותו למפא"י בשנת 1951. משנת 1959 היה סבג חבר מרכז המפלגה ובשנת 1971 חבר לשכת המפלגה. במקביל לתפקידו במועצת הפועלים בבאר שבע נבחר לכהן גם בוועדה המרכזת של הסתדרות העובדים הכללית (1974–1982). מתפקידו במועצה הוא פרש בשנת 1981, עם היבחרו לכנסת העשירית מטעם המערך. כחבר הכנסת הוא היה חבר ועדת הכלכלה.
בבחירות המוניציפליות של שנת 1984 שנערכו בבאר שבע, התמודד מטעם מפלגת המערך על תפקיד ראשות העיר מול ראש העיר המכהן אליהו נאווי אך לא עלה בידו להיבחר לתפקיד זה.
ב-31 באוקטובר 1988 נכנס אורי סבג לכנסת ה-11], בעקבות פרישתו של עדיאל אמוראי.
בשנת 2002 זכה סבג באות יקיר באר שבע.
בשנת 2018 פרסם את ספרו: ״אין לי ארץ אחרת״
סבג נשוי לאביבה, אב לשלושה ילדים ומתגורר בבאר שבע.
רבקה הול

ביוגרפיה

הול נולדה בלונדון שבממלכה המאוחדת למשפחה נוצרית ממוצא אנגלי (אביה), וממוצא אפרו-אמריקאי והולנדי (אמהּ). בתם של במאי התיאטרון והסרטים האנגלי פיטר הול וזמרת האופרה האמריקאית מריה אווינג. להול שני אחים ושתי אחיות למחצה: אדוארד במאי תיאטרון במקצועו, כריסטופר מפיק שהיה מועמד לפרס אמי, לוסי מעצבת סטים וג'ניפר הול, שחקנית קולנוע.
למדה בבית ספר פרטי לבנות "רודאן", לאחר מכן למדה ספרות אנגלית ב"מכללת סט. קאטצ'רינס" שבבעלות "אוניברסיטת קיימברידג'", נשרה מהאוניברסיטה ב-2002 שנה לפני שהייתה אמורה לסיים.

קריירה

בשנת 1992, בהיותה בת 10, הופיעה הול לראשונה בטלוויזיה בסדרה של אביה "The Camomile Lawn". כשהתבגרה, הופיעה הול בראשית דרכה במחזות סטודנטים רבים.
ב-2006, היא ביצעה את הופעת הבכורה שלה בקולנוע בקומדיה הבריטית "מתחילים ב-10". לאחר מכן, הופיעה בברוקלין במחזה השייקספירי "כטוב בעיניכם" ובהמשך אותה שנה קיבלה תפקיד במותחן המסתורין של כריסטופר נולאן "יוקרה" בו גילמה את שרה, אשתו של הקוסם אלפרד בורדן (כריסטיאן בייל), לצורך התפקיד העתיקה את אזור מגוריה מצפון לונדון ללוס אנג'לס.
הופעותיה צדו את עיניו של וודי אלן שהחליט ללהק אותה לתפקיד הראשי בסרטו "ויקי כריסטינה ברצלונה", בו היא גילמה את ויקי. הול זכתה על תפקיד זה במועמדות לפרס גלובוס הזהב.
בשנת 2008, השתתפה הול בדרמה הפולטית של רון הווארד "פרוסט/ניקסון", בסרט הופיעה בתפקידה המשני של קרוליין רוסינג, חברתו של דייוויד פרוסט (מייקל שין), אחד הכוכבים הגדולים של הטלוויזיה הבריטית. הסרט מתאר שלושה מפגשים בין פרוסט וניקסון, בחודש מאי 1977, כשנתיים וחצי לאחר התפטרותו של ניקסון מתפקיד נשיא ארצות הברית, במטרה לדון לראשונה באירועים שהתרחשו טרם ההתפטרות. חשיבות ראיונות אלו היו בהצלחתו של פרוסט לראשונה לגרום לניקסון להודות חלקית במעשים שהובילו להתפטרותו.
ב-2010 זכתה הול בפרס באפט"א על הופעתה בסדרה הבריטית "Red Riding", בנוסף הופיעה בסרטו של בן אפלק "גנב עירוני" בדמותה של קלייר ובסרטים "הכל צריך ללכת" ו"נותנים ת'לב". בשנת 2011, כיכבה בסרט "ההתעוררות". ב-2012, שיחקה בסרט "להמר בגדול" לצד ברוס ויליס והופיעה בקליפ של ג'יימס בלייק לשיר "A Case of You".
בשנת 2013, הופיעה בסרטים "איירון מן 3" ו"מעגל סגור". ב-2014, שיחקה לצד ג'וני דפ בסרט "התעלות", וב-2015, שיחקה לצד ג'ייסון בייטמן בסרט "המתנה".
בשנת 2019 שיחקה בסרט "יום גשום בניו יורק", קומדיה רומנטית שכתב וביים וודי אלן.

חיים אישיים

בשנים 2011–2015, יצאה הול עם הבמאי הבריטי-יהודי סם מנדס. בספטמבר 2015 היא נישאה לשחקן האמריקאי מורגן ספקטור.
מסיבה (בית המקדש)

המסיבה הייתה רמפה או פרוזדור מדרגות בבית המקדש השני המתואר במסכת מידות, אשר הובילה לגג ההיכל.
מקור השם מסיבה, שייך לשורש ס-ב-ב. כלומר, השם נגזר מכך שעליית המסיבה הייתה בסיבוב.

תיאור

הכניסה התחתונה למסיבה הייתה מהתא הצפוני-מזרחי.‏. רוחב המסיבה (מצפון לדרום) היה שלוש אמות, כאורכו של בית הורדת המים‏. קירות המסיבה היו ברוחב של חמש אמות.
אנטוניו סומה

לקריאה נוספת

Antonio Somma Bio at OperaGlass.
אננדה (סדרת טלוויזיה)

עלילה

דרמה קומית רומנטית המתארת את סיפורה של אנה (דנה מודן), תרמילאית ישראלית שהמסע שלה בהודו משתבש לאחר ששרשרת של טעויות מסיטה אותה מהדרך להרי ההימלאיה ומובילה אותה לאזור שכוח אל. שם היא פוגשת באמיר (קייס נאשף) ובעומר (משה אשכנזי), שני נוודים ישראלים מסתוריים שגוררים אותה איתם יחד להרפתקה ברחבי היבשת.